DISTRIBUIE

Căpitanul Romina Mîrza, de la Baza 71 Aeriană Câmpia Turzii, a devenit prima femeie din România acceptată în Serviciul de Luptă Poliție Aeriană.

"În urma mai multor evaluări și a executării zborurilor de noapte cu avionul MiG-21 LanceR, căpitanul Romina Mîrza, din Baza 71 Aeriană de la Câmpia Turzii, efectuează Serviciul de Luptă – Poliție Aeriană.

Căpitanul Mîrza este prima femeie pilot din Forțele Aeriene ce execută aceste atribuții. Cu 300 de ore de zbor la activ, Romina a reușit să-și îndeplinească un vis pe care l-a avut încă din timpul liceului militar: să apere cerul României. „Cer senin”, pilotule!", transmite publicația Observator Militar.

Romina Mîrza a efectuat anul trecut recent primul ei zbor în simplă comandă pe Mig-21 LanceR, fiind a doua femeie pilot de supersonic din Forţele Aeriene Române, după Simona Măierean. Clujeanca a absolvit Academia Forţelor Aeriene, unde a intrat prima, cu media 9,85. Ea este născută în comuna Țaga.

Misiunile Bazei 71 Aeriană Câmpia Turzii sunt descoperirea, identificarea şi combaterea actelor ilicite la regimul de zbor în spaţiul naţional; participarea la menţinerea integrităţii spaţiului aerian NATO; asistenţa de navigaţie pentru aeronavele militare şi civile; acţiuni umanitare şi misiuni de căutare, salvare, evacuare în cazul producerii unor catastrofe sau calamităţi naturale, legătură şi transport aerian de trupe, cercetarea aeriană a unor zone sau raioane, asigurarea şi menţinerea disponibilităţii elementelor de infrastructură şi utilitare ale aerodromului.